b'\n_START_ARTICLE_\nSonny Corleone\n_START_PARAGRAPH_\nSantino \xe2\x80\x9dSonny\xe2\x80\x9d Corleone on kuvitteellinen hahmo, joka esiintyy Mario Puzon menestysromaanissa Kummiset\xc3\xa4 ja Francis Ford Coppolan ohjaamassa samannimisess\xc3\xa4 elokuvassa, joka kertoo tarinan italialaisamerikkalaisesta rikollisperheest\xc3\xa4. Sonny on perheen p\xc3\xa4\xc3\xa4miehen Vito Corleonen esikoinen ja seuraajaehdokas. Elokuvassa Corleonen osan n\xc3\xa4yttelee James Caan, joka oli suorituksestaan ehdolla Oscar-palkinnon saajaksi._NEWLINE_Sonny Corleone (s. 1916) on perheen esikoisena kouluttautunut pojasta asti is\xc3\xa4ns\xc3\xa4 ty\xc3\xb6n jatkajaksi. H\xc3\xa4n on luonteeltaan hyvin v\xc3\xa4kivaltainen ja \xc3\xa4kkipikainen. Vito ei ollut poikansa luonteesta hyvill\xc3\xa4\xc3\xa4n, mutta osaltaan soimasi itse\xc3\xa4\xc3\xa4n, sill\xc3\xa4 Sonny oli varhain saanut selville is\xc3\xa4ns\xc3\xa4 todellisen ty\xc3\xb6n. Sonny osoitti my\xc3\xb6s pehmeytt\xc3\xa4 suojelemalla erityisesti nuorempia sisaruksiaan ja pyyt\xc3\xa4m\xc3\xa4ll\xc3\xa4 is\xc3\xa4\xc3\xa4ns\xc3\xa4 ottamaan asunnottoman pojan Tom Hagenin perheen j\xc3\xa4seneksi. Kaikki luonteenpiirteet yhdistyv\xc3\xa4t Sonnyyn h\xc3\xa4nen antaessa langolleen Carlo Rizzille selk\xc3\xa4saunan sisarensa Connien pahoinpitelyst\xc3\xa4. Kohtausta ja Sonnyn luonnetta kuvattiin Kummiset\xc3\xa4-elokuvassa hyvin raa\xe2\x80\x99asti._NEWLINE_Toisen maailmansodan j\xc3\xa4lkeen New Yorkin mafiaperheiden uudeksi rahantekomenetelm\xc3\xa4ksi tarjotaan huumeiden myymist\xc3\xa4. Perheiden v\xc3\xa4lisiss\xc3\xa4 neuvotteluissa Vito kielt\xc3\xa4ytyy periaatesyist\xc3\xa4 hyv\xc3\xa4ksym\xc3\xa4st\xc3\xa4 huumekaupan hy\xc3\xb6dynt\xc3\xa4mist\xc3\xa4. Muut perheet eiv\xc3\xa4t ole niin valikoivia ja tarvitsisivat Corleonen perheen suurta vaikutusvaltaa etenkin poliisi- ja oikeusj\xc3\xa4rjestelm\xc3\xa4ss\xc3\xa4. Sonnyn paljastaessa kypsym\xc3\xa4tt\xc3\xb6myytt\xc3\xa4\xc3\xa4n kiinnostuksensa liikeideaan, kilpaileva Tattaglia-perhe Virgil Sollozzon johdolla ryhtyy toimeen Corleonen perheen heikent\xc3\xa4miseksi._NEWLINE_Vito yritet\xc3\xa4\xc3\xa4n salamurhata jotta vanhin poika Sonny l\xc3\xa4htisi yhteisty\xc3\xb6h\xc3\xb6n huumekauppaan. Sollozzo ja muut ovat kuitenkin tehneet virheliikkeen, sill\xc3\xa4 Sonny julistaa heille sodan. Nuorin poika Michael Corleone ilmoittautuu vapaaehtoiseksi rauhanneuvotteluihin, jotka ovatkin Corleonen perheen juoni; Michael ampuu Sollozon ja neuvottelussa turvamiehen\xc3\xa4 olleen poliisip\xc3\xa4\xc3\xa4llikk\xc3\xb6 McCluskeyn._NEWLINE_Perhe l\xc3\xa4hett\xc3\xa4\xc3\xa4 Michaelin pakoon Sisiliaan, mutta kostona Sollozzon murhasta muut perheet kohdistavat katseensa Sonnyyn. Carlo Rizzi kostaa auttamalla perheen vihollisia. Sopivalla hetkell\xc3\xa4 h\xc3\xa4n pahoinpitelee j\xc3\xa4lleen Connien tiet\xc3\xa4en t\xc3\xa4m\xc3\xa4n soittavan veljelleen. Sonnyn matkareitille j\xc3\xa4rjestet\xc3\xa4\xc3\xa4n v\xc3\xa4ijytys tietulliin, jossa h\xc3\xa4net ammutaan konepistooleilla. Oman perheen lis\xc3\xa4ksi Sonnya j\xc3\xa4i suremaan avioton poika Vincent Mancini-Corleone, jonka osuutta tuotiin enemm\xc3\xa4n esille viimeisess\xc3\xa4 elokuvassa Kummiset\xc3\xa4 osa III.'